  Анжелика Тихонова корреспондент Йошкар-Олаын Сӧсыръёслэн III огъяросси гужем спартакиадаязы пыриськись Удмуртиысь спортсменъёс туннэ нуналлы 11 медальёс утӥзы. Со сярысь элькунысь Физкультурая, спортъя но егитъёсын ужан политикая министерстволэн пресс-службаез ивортэ. Спортсменъёсмы ньыль зарни, куать азвесь но куинь бронза медальёс басьтӥзы ини. Элькунысьтымы ӵошатскисьёсмы понна тужгес но пайдалыко луиз уян. Но командамылэн вормонъёссэ йылэтыны луонлыкъёсыз вань на, угось ӵошатсконъёс 21-тӥ пӧсьтолэзёзь ортчозы. Тодэ вайытом, Марий Эллэн шокараз 60-лэсь ятыр улосвылъёсысь люкам командаос вуизы. Удмуртилэсь данзэ 62 спортсменъёс утё. Соос вань спорт амалъёсъя ӵошатсконъёсы пырисько. 16-тӥ пӧсьтолэзе спортсменъёсмы бызьылонын но уянын нырысетӥ медальёс басьтӥзы.  Тегъёс: Спорт Удмуртия сӧсыръёс МарийЭл спортъяминистерство  